ছোট জমিতে আবাসিক বাড়ি নির্মাণের ক্ষেত্রে নিয়ম শিথিল করল কলকাতা পুরসভা।
ছোট জমিতে নির্মাণের ক্ষেত্রে আগে যে পরিমাণ জায়গা ছাড়তে হতো, প্রস্তাবিত নিয়মে এখন তার চেয়ে কম পরিমাণ জায়গা ছেড়েই নির্মাণ তোলা যাবে। ছোট জমির মালিকেরা যাতে সহজে নিজেদের জমিতে নির্মাণ তুলতে পারেন, সে-কারণেই মঙ্গলবার মেয়র পরিষদের বৈঠকে নিয়মে বদলের এই প্রস্তাব আনা হয়েছে বলে পুরসভা সূত্রের খবর। তবে তিন কাঠার কম জমির ক্ষেত্রেই শুধুমাত্র এই নিয়ম প্রযোজ্য।
পুর আধিকারিকদের একাংশ জানাচ্ছেন, বছরপিছু পুরসভায় যে ছোট জমির উপরে নির্মাণ তোলার আবেদন জমা পড়ে, তার সংখ্যাটা নেহাত কম নয়। বছরে প্রায় পাঁচশোর মতো ছোট জমির উপরে নির্মাণের আবেদন জমা পড়ে। সেক্ষেত্রে আবেদনের ভিত্তিতে পুরসভা নির্মাণ তোলার অনুমতিও দেয়। কিন্তু এভাবে বিচ্ছিন্নভাবে অনুমতি না দিয়ে পুরো ব্যাপারটিতে একটি সার্বিক রূপ দিতেই পুর নিয়মে বদলের প্রস্তাব আনা হয়েছে বলে পুর আধিকারিকেরা জানাচ্ছেন। 
এক পদস্থ আধিকারিকের কথায়, ‘‘আবেদনপিছু অনুমতি না দিয়ে একটা সার্বিক নীতি তৈরি করা হল। তাই এই বদল।’’ তবে ওই ছোট জমিতে তিনতলার বেশি নির্মাণ করা যাবে না বলে জানাচ্ছেন ওই আধিকারিক।
এদিনের বৈঠকে বিপজ্জনক বাড়ি নিয়ে পুর আইনে সংশোধনীর বিষয়ের প্রস্তাবও পাশ হয়। বিপজ্জনক বাড়ি সংক্রান্ত বিলটি বিধানসভার চলতি অধিবেশনেই পেশ করা হবে বলে মেয়র শোভন চট্টোপাধ্যায় জানিয়েছেন। প্রসঙ্গত, ইতিমধ্যেই সমাজের সকল স্তরের সঙ্গে আলোচনা করে বিপজ্জনক বাড়ির বিষয়টির সমাধানসূত্র বার করা হয়েছে। ভাড়াটে-মালিক সমস্যা বাদ দিয়েও শরিকি সমস্যা যেসব বাড়িতে রয়েছে, সেগুলির ক্ষেত্রেও নতুন নিয়ম প্রয়োগ করা হবে বলে পুরসভা সূত্রের খবর।